กองทุน‘TLOGIS’ซื้อคลังสินค้าฉลุย
กองทุนรวมอสังหาฯ TLOGIS ลุยซื้อคลังสินค้า 3 แห่ง หลังผู้ถือหน่วยลงทุนจองซื้อหน่วยเพิ่มทุนทะลัก
3 ต.ค. 2554

กองทุนรวมอสังหาฯ TLOGIS ลุยซื้อคลังสินค้า 3 แห่ง หลังผู้ถือหน่วยลงทุนจองซื้อหน่วยเพิ่มทุนทะลัก
รายงานข่าวจากบริษัทหลักทรัพย์จัดการกองทุนรวม (บลจ.) บัวหลวง ในฐานะบริษัทจัดการของกองทุนรวมอสังหาริมทรัพย์ทีพาร์คโลจิสติคส์ (TLOGIS) แจ้งตลาดหลักทรัพย์ว่า เมื่อวันที่ 29 ก.ย. 2554 กองทุน TLOGIS ได้เข้าซื้อคลังสินค้าจำนวน 3 หลัง 12 คูหา รวมพื้นที่ใช้สอย 55,230 ตารางเมตร จากบริษัท ไทคอน โลจิสติคส์ พาร์ค มูลค่า 943.50 ล้านบาท โดยจะชำระเงินในวันโอนกรรมสิทธิ์
สำหรับสินทรัพย์ที่ซื้อคือ คลังสินค้าจำนวน 3 หลัง 12 คูหา รวมพื้นที่ใช้สอย 55,230 ตารางเมตร ตั้งอยู่บนที่ดินเนื้อที่รวม 63 ไร่ 2 งาน 71 ตารางวา ประกอบด้วย 1.คลังสินค้าจำนวน 1 หลัง ตั้งอยู่ในโครงการไทคอน โลจิสติคส์ พาร์ค บางนา โดยมีพื้นที่คลังสินค้ารวม 1.37 หมื่นตารางเมตร บนที่ดินเนื้อที่รวม 15 ไร่ 11 ตารางวา
2.คลังสินค้าจำนวน 2 หลัง ตั้งอยู่ในโครงการไทคอน โลจิสติคส์ พาร์ค แหลมฉบัง พื้นที่คลังสินค้ารวม 41,530 ตารางเมตร บนที่ดิน 48 ไร่ 2 งาน 60 ตารางวา
ทั้งนี้ กองทุน TLOGIS ได้เพิ่มทุนเป็นครั้งแรก โดยเปิดขายหน่วยลงทุนเพิ่มทุนไปเมื่อวันที่ 19-23 ก.ย. 2554 มีผู้ถือหน่วยเดิมจองซื้อเข้ามามากถึง 1,120 ล้านบาท จากมูลค่าที่เสนอขาย 935 ล้านบาท ซึ่งได้จดทะเบียนเพิ่มทุน 935.04 ล้านหน่วยแล้ว ส่งผลให้ทุนจดทะเบียนใหม่เพิ่มเป็น 2,468.04 ล้านบาท